Folketingskandidat for SF siden 2001, formand for partiets ungdomsorganisation i to år, folketingsmedlem siden 2007 og kandidat til formandsposten i 2012.

Astrid Krag (S) har haft en lang løbebane i SF, men i dag er hun helhjertet socialdemokrat. Det erklærer hun i et interview lørdag med avisen Dagbladet Roskilde, hvor hun erkender, at hun var havnet på den forkerte hylde i det parti, som hun repræsenterede i mere end et årti.

»Jeg kan jo se nu, at jeg er socialdemokrat, og det har jeg jo nok i virkeligheden altid været. Jeg har nok prøvet at gøre SF til noget, det ikke var. Derfor måtte det også mislykkes. Set i bagklogskabens lys,« siger Astrid Krag til avisen.

»Jeg er socialdemokrat, og det kommer jeg til at være resten af mine dage,« fastslår hun.

I interviewet fortæller den tidligere sundhedsminister, at hun begyndte at tvivle på SF, da hun tabte formandsopgøret til Annette Vilhelmsen.

»Jeg tænkte, pis. Og jeg tænkte, at det var utroligt, at et parti kunne have det så dobbelt. For vi havde jo haft landsmøde efter landsmøde, hvor man havde vedtaget, at man ville i regering, og at man ville være en stabil solid kraft og også indgå kompromiser med Socialdemokraterne og de Radikale. Og så vælger man en formand, der tager afstand til hele regeringsprojektet,« siger Astrid Krag til Dagbladet Roskilde.

I tiden efter formandsvalget besluttede hun, at hun ville arbejde loyalt for den nye formand, og hun opfordrede sine støtter til at gøre det samme.

»Men da hun stoppede som formand, kastede håndklædet i ringen og trak SF ud af regeringen, lagde hun også endegyldigt det projekt, jeg har kæmpet for i alle mine år i SF, i graven. Der var den aftale, jeg havde med mig selv, ligesom slut, siger Krag, der så det som en naturlig konsekvens at skifte til Socialdemokraterne.

I dag er Astrid Krag folketingskandidat for sit nye parti i Grevekredsen.